
FODHLÍTHE UM RIALÚ PÁIRCEÁLA
CHOMHAIRLE CATHRACH NA GAILLIMHE, 2009
Halla na Cathrach,
Bóthar an Choláiste,
Gaillimh
FODHLÍTHE UM RIALÚ PÁIRCEÁLA
CHOMHAIRLE CATHRACH NA GAILLIMHE, 2009
EAGRÚ NA BHFODHLÍTHE
Cuid I
Réamhráiteach
1. Lua
2. Tosach Feidhme
3. Limistéar Feidhme
4. Léiriú
5. Aisghairmeacha 
Cuid II
Ticéadpháirceáil Íoc agus Taispeáin
6. Páirceáil in ionaid ticéadpháirceála Íoc agus Taispeáin
7. Feithiclí a cheadaítear iad a pháirceáil in ionaid ticéadpháirceála Íoc agus Taispeáin
8. Oibleagáid ticéad páirceála bailí a thaispeáint
9. Tréimhse pháirceála in ionad ticéadpháirceála.
10. Feithicil a thógáil ó ionad ticéadpháirceála
11. Cosc ar pháirceáil áirithe laistigh d’uair an chloig ó fhágáil ionaid ticéadpháirceála.
12. Ticéid pháirceála Íoc agus Taispeáin a eisiúint
13. Táille ar thicéid pháirceála Íoc agus Taispeáin
14. Coinníollacha maidir le páirceáil in ionad ticéadpháirceála.
15. Cosc ar pháirceáil teaghaisí sealadacha.
16. Cosc ar pháirceáil gluaisrothar agus rothar in ionaid ticéadpháirceála Íoc agus Taispeáin
17. Limistéir ainmnithe do Ghluaisrothair
18. Meaisíní nó ionaid ticéadpháirceála Íoc agus Taispeáin a chur ar fionraí
19. Cur isteach
20. Neamhchomhlíonadh na bhFodhlíthe
Cuid III
Ceadanna Páirceála Cónaitheoirí/Cúramóirí
21. Sonraí ar Cheadanna Páirceála cónaitheoirí
22. Cead feithicil a pháirceáil a bhfuil cead páirceála bailí ar taispeáint inti
23. Cead páirceála bailí a thaispeáint
24. Cur isteach ar chead páirceála
25. Cead páirceála a eisiúint agus an táille a bhaineann leis
26. Cead páirceála cónaitheora a thabhairt ar ais agus a aistriú
27. Athrú Seolta – cead páirceála Cónaitheora a eisiúint
28. Cead páirceála a eisiúint do bha(i)ll teaghlaigh neamhchónaitheach(a)/duine (daoine) ainmnithe/cúramóirí agus an táille a bhaineann leis.
29. Sonraí ar chead ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra
30. Cead ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra a thabhairt ar ais agus a aistriú
31. Cion
Cuid IV
Ceadanna Páirceála do Chuairteoirí
32. Sonraí ar Chead Páirceála do Chuairteoirí
33. Cead Páirceála do Chuairteoirí a eisiúint, agus an táille a bhaineann leis
34. Cead Páirceála bailí do Chuairteoirí a thaispeáint
35. Cead Páirceála do Chuairteoirí a dhiúscairt
36. Teidlíocht leantach chun ceadanna páirceála a eisíodh faoi fhodhlíthe roimhe seo:
37. Doiciméid fhalsaithe
Cuid V
Cead a fháil chun stop a chur le feidhmiú Meaisín(í) um Thicéid Pháirceála agus/nó Ionad Páirceála (Ionaid Pháirceála) a mbaineann Táille leo
38. Feidhmiú
39. Coinníollacha Ceada
40. Táillí Cuí
41. Cead a Eisiúint
42. Sárú Coinníll
Cuid VI
Ilghnéitheach
43. Gan feidhm a bheith ag na Fodhlíthe
44. Séanadh
45. Leanúnachas le Fodhlíthe aisghairthe agus Forálacha Idirthréimhseacha 
Aguisíní
Aguisín I        Táillí ar Thicéid Pháirceála
Aguisín II      Táillí ar Cheadanna Páirceála
Aguisín III     Táillí Scaoilte Clampaí
Aguisín IV     Carrchlóis
Aguisín V      Cosc ar Pháirceáil Teaghaisí Sealadacha – Bóithre Forordaithe
FODHLÍTHE UM RIALÚ PÁIRCEÁLA
CHOMHAIRLE CATHRACH NA GAILLIMHE, 2009
I bhfeidhmiú na gcumhachtaí a thugtar dóibh le hAlt 4 (2) agus Alt 36 faoi seach den Acht um Thrácht ar Bhóithre, 1994 (Uimh. 7 de 1994) agus Alt 101 den Acht um Thrácht ar Bhóithre 1961, arna leasú, agus Alt 65 den Acht Rialtais Áitiúil 2001, agus tar éis comhairliúchán a dhéanamh le Coimisinéir an Gharda Síochána, déanann Comhairle Cathrach na Gaillimhe leis seo na Fodhlíthe seo a leanas maidir le páirceáil feithiclí i limistéar riaracháin Chathair na Gaillimhe a rialú agus a rialáil.
	Lua:

	1.
	Féadfar Fodhlíthe um Rialú Páirceála Chomhairle Cathrach na Gaillimhe 2009 a ghairm de na Fodhlíthe seo.


	Tosach Feidhme
	2.
	Tiocfaidh na fodhlíthe seo i bhfeidhm an  31u lá de Nollaig         2009.


	Réimse Infheidhme:
	3.
	Beidh na Fodhlíthe seo i bhfeidhm sna limistéir arb iad limistéar riaracháin Chathair na Gaillimhe.


	Léiriú:

	4.


	Sna Fodhlíthe seo:
ciallaíonn “Comhairle Cathrach na Gaillimhe” Comhairle Chathair na Gaillimhe, dá ngairtear “An Chomhairle” anseo feasta.
ciallaíonn “Acht 1993” Acht na mBóithre, 1993 (Uimh. 14 de 1993).
ciallaíonn “Acht 1994” an tAcht um Thrácht ar Bhóithre, 1994 (Uimh. 7 de 1994).
ciallaíonn “Na hAchtanna um Thrácht ar Bhóithre” an tAcht um Thrácht ar Bhóithre, 1961 go 2006,
ciallaíonn “na Rialacháin um Shíneacha” na Rialacháin um Thrácht ar Bhóithre (Síneacha) 1997 (I.R. Uimh. 181 de 1997).
Ciallaíonn “Na Rialacháin Náisiúnta”  
       I.   na Rialacháin um Thrácht ar Bhóithre (Trácht agus 

            Páirceáil) 1997 (I.R. Uimh. 182 de 1997),

      II.   na Rialacháin um Thrácht ar Bhóithre (Trácht agus 

            Páirceáil) (Leasú) 1998 (I.R. Uimh. 274 de 1998);

     III.  na Rialacháin um Thrácht ar Bhóithre (Trácht agus 

            Páirceáil) (Leasú) (Uimh. 2) 1998 (I.R. Uimh. 441 de 1998);
ciallaíonn “gníomhaire de chuid na Comhairle” aon duine fostaithe ag Comhairle Cathrach na Gaillimhe nó aon duine eile údaraithe ag an gComhairle chun feidhmeanna a chomhlíonadh faoi na Fodhlíthe seo;
ciallaíonn “táille chuí” an táille a fhorordaítear sna fodhlíthe seo don limistéar páirceála ina bhfuil an fheithicil páirceáilte,
ciallaíonn “meaisín cuí um thicéid pháirceála íoc & taispeáin” meaisín um thicéid pháirceála íoc agus taispeáin suite ar an mbóthar poiblí nó sa charrchlós ina bhfuil an fheithicil páirceáilte nó ar bhóthar poiblí cóngarach dó,
ciallaíonn “fianaise inghlactha” an méid seo a leanas: -
a) deimhniú árachais reatha a léiríonn go ndéantar an fheithicil a bhfuil iarratas ar chead páirceála cónaitheora á dhéanamh ina leith a choimeád de ghnáth ag seoladh an chónaitheora sa limistéar ceada páirceála chónaithigh a mbaineann an cead leis; 
b) i gcás gur úinéir na feithicle a bhfuil iarratas ar chead páirceála cónaitheora á dhéanamh ina leith é an t-iarrthóir agus go gcuireann a fhostóir/fostóir an fheithicil faoi árachas, deimhniú árachais an fhostóra agus 
       fianaise shásúil dhoiciméadach ón bhfostóir go bhfuil an 

       t-iarrthóir fostaithe go lánaimseartha ag an gcuideachta 

       agus go gcuireann an chuideachta an fheithicil shonraithe   faoi árachas, 

       nó

c) i gcás nach úinéir cláraithe na feithicle a bhfuil iarratas ar chead páirceála cónaitheora á dhéanamh ina leith é an t-iarrthóir ach go bhfuil cead aige/aici an fheithicil a úsáid le linn a fhostaíochta nó a fostaíochta, deimhniú árachais an fhostóra don fheithicil agus fianaise dhoiciméadach shásúil ón bhfostóir, is úinéir cláraithe na feithicle é nó í, go bhfuil an t-iarrthóir fostaithe go lánaimseartha ag an úinéir cláraithe agus go ndéantar an fheithicil a choimeád de ghnáth ag seoladh an chónaitheora sa limistéar ceada páirceála chónaithigh a mbaineann an cead leis, agus
     (d)    seachas i gcás mhír (c) den Fhodhlí seo, deimhniú ceadúnaithe feithicle, leabhar cláraithe a dhearbhaíonn gurb é an cónaitheoir atá ag déanamh iarratais ar chead páirceála cónaitheora úinéir cláraithe na feithicle a bhfuil
              iarratas ar chead páirceála cónaitheora á dhéanamh ina leith agus go bhfuil an fheithicil cláraithe ag seoladh an chónaitheora sa limistéar ceada páirceála chónaithigh a mbaineann an cead leis agus

(e)  ceadúnas tiomána nó ceadúnas tiomána sealadach in ainm an chónaitheora atá ag déanamh iarratais ar chead páirceála cónaitheora agus 

(f)  billí fóntais reatha, ráitis airgeadais, comhaontú tionóntachta nó doiciméadú eile, a bheidh inghlactha ag an gComhairle, a seoladh chuig an gcónaitheoir ag a sheoladh/seoladh ar an mbóthar poiblí a mbaineann an cead páirceála leis;
(g) Féadfaidh an Chomhairle cead páirceála cónaitheora a athnuachan gan ‘fianaise inghlactha’ a bheith curtha isteach má chuirtear isteach foirm iarratais chomhlánaithe agus má íoctar an táille chuí;
(h) Aon tráth roimh éag ceada páirceála cónaitheora, féadfaidh an Chomhairle iarraidh ar dhuine ar eisíodh cead dó/di ‘fianaise inghlactha’ a chur ar fáil chun a chruthú don Chomhairle go raibh sé/sí i dteideal an cheada a eisíodh.  Déanfar aon iarratas dá leithéid i scríbhinn chuig an duine ar eisíodh an cead dó nó di ag an seoladh a thug an duine sin ar an bhfoirm iarratais;
(i) Geás nach gcuirfear ‘fianaise inghlactha’ ar fáil don Chomhairle laistigh de mhí amháin ó dháta an iarratais i scríbhinn, féadfaidh an Chomhairle, faoina rogha féin, a mheas go bhfuil an cead páirceála cónaitheora neamhbhailí agus an cead a chealú gan fógra breise a thabhairt.  
tá ag “duine údaraithe” an bhrí a shanntar dó le hAlt 103 (8) (a cuireadh isteach leis an Acht um Thrácht ar Bhóithre 1968) (Uimh. 25 de 1968) den Acht um Thrácht ar Bhóithre 1961.
ciallaíonn “réimse maolánach” an réimse idir dhá ionad pháirceála a mbaineann táille leo;
ciallaíonn “carrchlós” limistéar arb é ionaid pháirceála a mbaineann táille leo um páirceáil feithiclí inneallghluaiste, atá ainmnithe go sonrach le haghaidh páirceála agus a bhfuil an Chomhairle mar úinéir cláraithe air nó a bhfuil leas dlíthiúil, dílseánaigh nó cothromais acu ann.
ciallaíonn “cúramóir” duine atá ag soláthar cúraim do Chónaitheoir a bhfuil cúram leanúnach laethúil ag teastáil uaidh/uaithi de dheasca tinnis ainsealaigh.
ciallaíonn “cead páirceála cúramóra” doiciméad eisithe ag an 
gComhairle Cathrach a chomhlíonann cuspóir Fhodhlíthe Uimh. 28, 29, 30 & 31 agus a chuimsíonn sonraí sonraithe in Alt 28 (1) 
go 28 (9), 29, 30 & 31 de na Fodhlíthe seo.  
ciallaíonn “bá páirceála do dhaoine faoi mhíchumas” ionad ar bhóthar poiblí nó i gcarrchlós atá beartaithe do pháirceáil feithicle ina bhfuil an tiománaí nó paisinéir faoi mhíchumas agus a chuirtear in iúl leis an sín RRM 015 nó le marcanna talún nó eile nó le síneacha.
ciallaíonn “cead páirceála do dhuine faoi mhíchumas” Cead Páirceála le haghaidh duine faoi mhíchumas a eisíonn Cumann Cathaoireacha Rothaí na hÉireann nó an Cumann um Thiománaithe faoi Mhíchumas. Aithnítear ceadanna eisithe ag údaráis stáit freisin.
ciallaíonn “Feithicil earraí” feithicil a úsáidtear go heisiach chun earraí a iompar, agus í faoi cháin chun críocha tráchtála.
tá ag “teach” an bhrí a shanntar dó leis na Rialacháin um Pleanáil agus Forbairt, 2001
ciallaíonn “pláta eolais” pláta a ghabhann le sín tráchta ar a luaitear an tréimhse a bhfuil na srianta nó an cosc a luaitear ar shín tráchta dá leithéid i bhfeidhm lena linn;
tá le “Bá lastála” an bhrí a shanntar dó le hairteagal 42 de na Rialacháin Náisiúnta agus cuirtear in iúl é le sín tráchta Uimh. RRM 009 de na Rialacháin um Shíneacha, in éineacht le pláta eolais.
ciallaíonn “uaireanta oibriúcháin” na tréimhsí ó 8.30 go 18.30 ó Luan go Satharn, seachas i gcás go luafar a mhalairt:
(1) Ar Phláta eolais a ghabhann le sín tráchta uimhir RUS 018 údaraithe ag na Rialacháin um Shíneacha 1997 sa limistéar ticéadpháirceála ina bhfuil an fheithicil páirceáilte nó
(2) Ar an meaisín cuí um thicéid pháirceála íoc agus taispeáin suite ar an mbóthar poiblí ar a bhfuil an fheithicil páirceáilte nó ar bhóthar poiblí cóngarach dó,
ciallaíonn “úinéir” cónaitheoir a choinníonn agus a úsáideann feithicil de ghnáth;
ciallaíonn “bá páirceála” ionad ar bhóthar poiblí nó i gcarrchlós atá beartaithe do pháirceáil aon fheithicle amháin agus a chuirtear in iúl le marcanna talún nó eile nó le síneacha.
ciallaíonn “cead páirceála” cead páirceála cónaitheora, cead páirceála do chuairteoirí nó cead páirceála cúramóra eisithe ag an gComhairle nó ag a gcuid gníomhairí chun críocha Fhodhlíthe Uimh. 21 go 30 agus a chuimsíonn na sonraí sonraithe i bhFodhlíthe Uimh. 21 agus 29;
ciallaíonn “limistéar ceada páirceála” limistéar páirceála ar bhóthar poiblí nó i gcarrchlós atá beartaithe do pháirceáil feithiclí agus a chuirtear in iúl le marcanna talún nó eile nó le síneacha.
ciallaíonn “ionad páirceála” ionad ar bhóthar poiblí nó i gcarrchlós is ionad ticéadpháirceála é,
ciallaíonn “Ticéad Páirceála Íoc agus Taispeáin” ticéad páirceála a eisíonn an Chomhairle trí mheán meaisín um thicéid pháirceála íoc agus taispeáin agus a chuimsíonn na sonraí seo a leanas:
(a) Na focail ‘Galway City Council’ agus/nó ‘Comhairle Cathrach Na Gaillimhe’,
(b) An táille a íocadh le haghaidh an ticéid,
(c) Dáta agus am eisiúna an ticéid,
(d) Am éaga an ticéid.
ciallaíonn “Meaisín um Thicéid Pháirceála Íoc agus Taispeáin” meaisín atá in ann ticéad páirceála íoc agus taispeáin a sheachadadh go huathoibríoch nuair a íoctar an táille pháirceála chuí a fhorordaítear sna fodhlíthe seo.
tá ag “bóthar poiblí” an bhrí a shanntar dó le hAlt 2(1) d’Acht 1993,
ciallaíonn “táille scaoilte” an táille, atá forordaithe sna fodhlíthe seo, ar scaoileadh feithicle a chlampáil Gníomhaire de chuid na Comhairle nó aon Duine Údaraithe eile,
ciallaíonn “cónaitheoir” duine a chruthaíonn don Chomhairle go bhfuil gnáthchónaí air/uirthi in áitreabh suite ar shráid i limistéar  
ceada páirceála chónaithigh;
ciallaíonn “teaghaisí sealadacha” aon phuball, carbhán, teaghais soghluaiste nó struchtúr eile nó rud (le rotha nó gan iad) is féidir é a iompar ó áit go háit (trína tharraingt, trína iompar ar fheithicil nó ar leantóir, nó ar bhealach eile), agus 
(a) a úsáidtear mar chonaí daoine, go buan nó ó am go ham é, nó 
(b) a ainmníodh, a tógadh nó a oiriúnaíodh d’úsáid dá leithéid.
ciallaíonn “Ionad Ticéadpháirceála” ionad ar bhóthar poiblí nó i gcarrchlós ina léiríonn sín nó síneacha tráchta Uimh.  RRM 011, RRM 012, RRM 013, RRM 014, Uimh. RRM 016 agus/nó RUS 018 údaraithe ag na Rialacháin um Shíneacha 1997 in éineacht le pláta(í) eolais go bhfuil páirceáil feithiclí faoi réir Ticéad Páirceála Bailí Íoc agus Taispeáin a bheith ar taispeáint.
tá ag “maor tráchta” an bhrí a shanntar dó le hAlt 2 den Acht um Údaráis Áitiúla (Maoir Thráchta) 1975, arna leasú; 
ciallaíonn “boinn bhailí” na boinn luaite ar an meaisín cuí um thicéid pháirceála íoc agus taispeáin,  
ciallaíonn “cead páirceála bailí do dhuine faoi chumas” cead páirceála den sórt sin nach bhfuil éagtha,
ciallaíonn “Ticéad Páirceála Íoc agus Taispeáin bailí” ticéad páirceála íoc agus taispeáin a ceannaíodh ag meaisín cuí um thicéid pháirceála íoc agus taispeáin don tréimhse pháirceála cheadaithe agus nach bhfuil éagtha.
ciallaíonn “Cead Páirceála Cónaitheora bailí” cead páirceála cónaitheora a bhaineann le limistéar ceada páirceála chónaithigh nó limistéir cheada páirceála chónaithigh áirithe agus a bhaineann le tréimhse nach bhfuil éagtha, a eisíonn Comhairle Cathrach na Gaillimhe, agus a bhfuil an fheithicil ina bhfuil an cead ar taispeáint inti páirceáilte i limistéar feidhme na Comhairle sin; 
ciallaíonn “feithicil” gluaisteán príobháideach, carr fada nó feithicil do phaisinéirí nach bhfuil spás inti do níos mó ná seachtar paisinéir, gan an tiománaí san áireamh;
ciallaíonn “cuairteoir” duine a thugann cuairt ar an gcónaitheoir, a bhuaileann isteach air/uirthi nó a fhanann leis/léi nó atá fruilithe ag an gcónaitheoir chun obair a dhéanamh ar an teaghais;
ciallaíonn “cead páirceála do chuairteoirí” cead do pháirceáil cuairteoirí a eisíonn an Chomhairle Contae, a gcuid gníomhairí nó a n-oifigigh údaraithe amháin agus a bhfuil na sonraí i bhFodhlí Uimh. 32 air. 
Sna fodhlíthe seo, forléireofar tagairt do shín tráchta mar thagairt do shín tráchta forordaithe sna Rialacháin um Thrácht ar Bhóithre (Síneacha) 1997 (I.R. Uimh. 181 de 1997) agus beidh aon uimhir a ndéanfar tagairt di i ndáil le sín tráchta mar an uimhir sannta do shín den sórt sin sna rialacháin den sórt sin.
Mura luaitear a mhalairt, sna fodhlíthe seo forléireofar tagairt do phláta eolais a ghabhann le sín tráchta mar thagairt do phláta eolais ar a luafar an tréimhse (lena n-áireofar na laethanta agus uaireanta) a mbeidh ceadanna, srianta nó coisc a luafar ar shín tráchta den sórt sin i bhfeidhm lena linn.
(a)    Sna fodhlithe seo forléireofar aon tagairt d’airteagal nó do sceideal nach n-aithnítear ar bhealach eile mar thagairt d’airteagal de na fodhlíthe seo nó do sceideal a ghabhann leis na fodhlíthe seo.
(b)    Sna fodhlithe seo, forléireofar aon tagairt d’fho-airteagal, do mhír nó d’fho-mhír nach n-aithnítear ar bhealach eile mar thagairt d'fho-airteagal, do mhír nó d’fho-mhír na forála ina ndéantar an tagairt.
(c)    Sna fodhlithe seo, forléireofar aon tagairt d’aon achtachán mar thagairt don achtachán sin arna oiriúnú ag aon achtachán nó ionstraim ina dhiaidh.
(d)      Sna fodhlíthe seo, folóidh tagairt do lastáil earraí breosla a sholáthar chun feithicil a oibriú.



	Aisghairmeacha: 
	5
	Faoi réir Fhodhlí 43, aisghairtear leis seo Fodhlíthe um Páirceáil Sráide Íoc agus Taispeáin Chomhairle Cathrach na Gaillimhe 2004, Fodhlíthe um Páirceáil Sráide Íoc agus Taispeáin Chomhairle Cathrach na Gaillimhe (Leasú Uimh.2) 2008, Fodhlíthe um Páirceáil Sráide Íoc agus Taispeáin Chomhairle Cathrach na Gaillimhe (Leasú) 2009 agus na Fodhlíthe Carrchlóis, 2005 agus cuirtear Fhodhlíthe um Rialú Páirceála Chomhairle Cathrach na Gaillimhe 2009 ina n-ionad.


CUID II
Ticéadpháirceáil Íoc agus Taispeáin
	Páirceáil in ionaid ticéadpháirceála Íoc agus Taispeáin
	6
	Beidh na forálacha seo a leanas i bhfeidhm ar pháirceáil feithicle in ionad ticéadpháirceála le linn uaireanta oibriúcháin: -


	
	
	(a)
	faoi réir Fhodhlí 12, páirceálfar feithicil a pháirceálfar in ionad ticéadpháirceála le linn uaireanta oibriúcháin sa limistéar arb é bá páirceála i gcás go gcuirfear bánna páirceála ar fáil ag an ionad ticéadpháirceála sin;


	
	
	(b)

	 ní pháirceálfaidh duine feithicil ná ní chuirfidh duine faoi deara go bpáirceálfar feithicil ar bhealach a chiallódh go sínfeadh an fheithicil, nó aon chuid di, ó bhá páirceála amháin go bá páirceála eile.

	
	
	(c)
	ní úsáidfidh duine ionad ticéadpháirceála d’aon chuspóir seachas d’fheithicil a pháirceáil ach amháin le cead i scríbhinn roimh ré ón Stiúrthóir Seirbhísí, Iompar agus Bonneagar, Comhairle Cathrach na Gaillimhe, agus de réir na dtéarmaí uile a shonróidh an Stiúrthóir Seirbhísí.


	Feithiclí a cheadaítear iad a pháirceáil in ionaid pháirceála Íoc & Taispeáin
	7
	Ní cheadófar ach feithiclí inneallghluaiste de na haicmí seo a leanas a pháirceáil in ionad ticéadpháirceála le linn uaireanta oibriúcháin:-

	
	
	(a)
	feithicil do phaisinéirí le spás do líon nach mó ná ochtar 

paisinéir, gan an tiománaí san áireamh, agus nach bhfuil ag 

tarraingt leantóra ná aon fheithicle eile,  


	
	
	(b)
	feithicil earraí le meáchan gan ualach nach mó ná 3.5 tonna agus nach bhfuil ag tarraingt leantóra ná aon fheithicle eile;


	Oibleagáid Ticéad Páirceála Íoc agus Taispeáin bailí a thaispeáint
	8
	I gcás go bpáirceálfar feithicil in ionad ticéadpháirceála ar lá agus le linn na n-uaireanta a luafar ar phláta eolais a ghabhfaidh le sín tráchta nó síneacha tráchta Uimh. RRM 011, RRM 012, RRM 013, RRM 014, Uimh. RRM 016 agus/nó Uimh. RUS 018 údaraithe ag na Rialacháin um Shíneacha:


	
	
	(1)
	(a)

	taispeánfar ticéad páirceála íoc agus taispeáin bailí, cead páirceála bailí, nó cead páirceála bailí do dhuine faoi mhíchumas.


	
	
	
	(b)
	Taispeánfar an ticéad páirceála íoc agus taispeáin bailí, an cead páirceála bailí, nó an cead páirceála bailí do dhuine faoi mhíchumas laistigh den fheithicil ar eisíodh an cead ina leith ar chaoi a chiallóidh go mbeidh sé éasca é a léamh ón taobh amuigh den fheithicil, 


	
	
	
	(c)
	Taispeánfar an ticéad páirceála íoc agus taispeáin bailí, an cead páirceála bailí, nó an cead páirceála bailí do dhuine faoi mhíchumas faoi réir mhír (b) den fhodhlí seo fad agus a bheidh an fheithicil páirceáilte san ionad ticéadpháirceála sin.


	
	
	
	(d)

	I gcás go mbeidh ticéad páirceála íoc agus taispeáin éagtha ar feadh tréimhse níos faide ná 15 nóiméad ach gan é a bheith éagtha ar feadh tréimhse níos faide ná 1 uair an chloig, féadfar feithicil a chlampáil agus beidh táille scaoilte a luaitear in Aguisín III a ghabhann leis na Fodhlíthe seo i bhfeidhm. 


	
	
	
	(e)

	I gcás go mbeidh ticéad páirceála íoc agus taispeáin éagtha ar feadh tréimhse níos faide ná 1 uair an chloig, féadfar feithicil a chlampáil agus beidh táille scaoilte a luaitear in Aguisín III a ghabhann leis na Fodhlíthe seo i bhfeidhm. 


	
	
	
	(f)
	I gcás nach dtaispeánfar aon ticéad páirceála íoc agus taispeáin, féadfar feithicil a chlampáil i ndiaidh 10 nóiméad agus beidh táille scaoilte a luaitear in Aguisín III a ghabhann leis na Fodhlíthe seo i bhfeidhm.  


	
	
	
	(g)
	I gcás go gcoiscfear páirceáil, féadfar feithicil a chlampáil láithreach agus beidh táille scaoilte a luaitear in Aguisín III a ghabhann leis na Fodhlíthe seo i bhfeidhm.


	
	
	(2)
	I gcás gur feithicil earraí í feithicil a pháirceálfar in ionad ticéadpháirceála ar lá agus le linn na n-uaireanta a luafar ar phláta eolais a ghabhfaidh le sín tráchta nó síneacha tráchta Uimh. RRM 011, RRM 012, RRM 013, RRM 014, Uimh. RRM 016 agus/nó Uimh. RUS 018 údaraithe ag na Rialacháin um Shíneacha, a pháirceálfar ann ar mhaithe le lastáil agus dílastáil earraí amháin, ní bheidh mír (1) den Fhodhlí seo i bhfeidhm go dtí go mbeidh 20 nóiméad imithe thart ón am a rachaidh an fheithicil isteach san ionad páirceála agus a thosófar an pháirceáil ann.


	
	
	(3)
	I gcás go bpáirceálfar feithicil in ionad ticéadpháirceála ar feadh tréimhse níos lú ná an uastréimhse pháirceála don limistéar ticéadpháirceála sin de réir Fhodhlí 9 de na Fodhlíthe seo agus go bpáirceálfar an fheithicil sin go dleathach in ionad ticéadpháirceála eile ina dhiaidh sin ar an lá céanna, ní bheidh sé riachtanach ticéad páirceála íoc agus taispeáin breise a cheannach, faoi réir mhíreanna 1(a), 1(b) agus 1(c) den fhodhlí seo a chomhlíonadh.


	Tréimhse pháirceála in ionad ticéadpháirceála
	9
	(1)
	Ní pháirceálfar feithicil in ionad ticéadpháirceála ar lá agus le linn na n-uaireanta a luafar ar phláta eolais a ghabhfaidh le sín tráchta nó síneacha tráchta Uimh. RRM 011, RRM 012, RRM 013, RRM 014, Uimh. RRM 016 agus/nó Uimh. RUS 018 údaraithe ag na Rialacháin um Shíneacha ar feadh tréimhse níos faide ná an tréimhse a luafar mar an uastréimhse don ionad ticéadpháirceála sin ar phláta eolais den sórt sin.


	
	
	(2)
	I gcás go ndéanfar feithicil a pháirceálfar go dleathach in ionad ticéadpháirceála a pháirceáil go dleathach in ionad ticéadpháirceála eile ina dhiaidh sin, beidh an tréimhse cheadaithe san ionad páirceála ina dhiaidh sin, a shriantar le mír (1) den fhodhlí seo, laghdaithe faoi thréimhse comhionann leis an tréimhse ón am a luafar ar an ticéad go dtí an t-am ag a dtosófar an pháirceáil ina dhiaidh sin.


	Feithicil a thógáil ó ionad ticéadpháirceála

	10
	(1)
	Féadfar feithicil a pháirceálfar in ionad ticéadpháirceála ag am lasmuigh den am sonraithe d’íocaíocht ticéid pháirceála ar phláta eolais a ghabhfaidh le síneacha tráchta Uimh. RRM 011, RRM 012, RRM 013, RRM 014, Uimh. RRM 016 agus/nó Uimh. RUS 018 údaraithe ag na Rialacháin um Shíneacha a chlampáil nó a thógáil ón ionad ticéadpháirceála nuair a thosóidh an tréimhse uaireanta a luafar ar phláta eolais den sórt sin, ach amháin i gcás go dtaispeánfar ticéad páirceála íoc agus taispeáin bailí laistigh den fheithicil ag tús na tréimhse sin agus ar feadh fhuílleach na tréimhse páirceála i gcomhréir le Fodhlí 8(1)(b) agus Fodhlí 8(1)(c) de na Fodhlíthe seo a bheidh i bhfeidhm ó thús tréimhse dá leithéid i ndáil le páirceáil dá leithéid. 


	
	
	(2)
	Féadfaidh an Chomhairle nó a gcuid gníomhairí aon fheithicil a pháirceálfar in ionad ticéadpháirceála contrártha d’aon fhoráil de na Fodhlíthe seo a chlampáil nó a tharraingt ón ionad. Scaoilfear feithiclí clampáilte nuair a íocfar an táille chuí. Déanfar feithiclí a tharraingeoidh an Chomhairle nó a gcuid gníomhairí ón ionad chuig ionad stórála a dhiúscairt de réir mar a mhínítear in Alt 10(3).


	
	
	(3)
	I gcás nach n-éileofar agus nach gcruthófar úinéireacht feithicle a thógfaidh an Chomhairle ó ionad ticéadpháirceála de bhun Fhodhlí Uimh. 10(2), agus nach n-íocfar na táillí tógtha agus stórála laistigh de cheithre lá dhéag ón dáta ar a dtógfar an fheithicil ón ionad ticéadpháirceála, cuirfidh an Chomhairle úinéir na feithicle (a mhéid is féidir aitheantas an úinéara a dhearbhú) ar an eolas tríd an bpost nó i bhfógra foilsithe i nuachtán áitiúil go mbeidh sé de rún acu an fheithicil a dhiúscairt.


	
	
	(4)
	Diúscróidh an Chomhairle feithicil a bheidh faoi réir Fógra faoi Fhodhlí Uimh. 10(3) i cibé bealach a mheasfaidh siad gur cuí é agus coinneoidh an Chomhairle fáltais ó aon diúscairt dá leithéid le bheith úsáidte agus aon cheann dá gcuid feidhmeanna á gcomhlíonadh acu.


	Cosc ar pháirceáil áirithe laistigh d’uair an chloig ó fhágáil ionaid ticéadpháirceála
	11
	Ní dhéanfar feithicil a pháirceálfar in ionad ticéadpháirceála a pháirceáil in ionad ticéadpháirceála ar an mbóthar poiblí ina bhfuil an t-ionad ticéadpháirceála sin suite arís go dtí go mbeidh uair an chloig ar a laghad imithe thart ón uair dheireanach a d’imigh an fheithicil ón ionad ticéadpháirceála sin. 


	Ticéid Pháirceála Íoc agus Taispeáin a eisiúint

	12.
	(1)   Ceannófar ticéad páirceála íoc agus taispeáin ó 

        mheaisín cuí um thicéid pháirceála íoc agus taispeáin 

(2)   Beidh an táille ar thicéad páirceála íoc agus taispeáin iníoctha

        le haon mheascán de bhoinn bhailí nó le Cárta Creidmheasa.

(3)  Íocfar an táille tríd an táille chuí don tréimhse pháirceála a 

        éileofar a chur isteach sa mheaisín cuí um thicéid pháirceála 

        agus trí na treoracha ar an meaisín um thicéid pháirceála a

         leanúint chun ticéad páirceála íoc agus taispeáin bailí a fháil.

(4)   Taispeánfar an ticéad páirceála bailí láithreach ag an tráth ag

         a  bpáirceálfar, ar choinníoll go dtaispeánfar ticéad páirceála

         bailí i gcomhréir le fodhlí 8 ag tús na n-uaireanta oibriúcháin

         i gcás go bpáirceálfar feithicil ag tráth nach mbeidh le linn

         uaireanta oibriúcháin. 



	Táille ar Thicéid Pháirceála Íoc agus Taispeáin
	13
	Beidh an táille ar thicéad páirceála íoc agus taispeáin de réir mar a luaitear in Aguisín 1 a ghabhann leis na Fodhlíthe seo í agus taispeánfar ar an meaisín cuí um thicéid pháirceála í.   


	Coinníollacha maidir le páirceáil in ionaid ticéadpháirceála
	14
	(1) Beidh feithicil a pháirceálfar in ionad ticéadpháirceála ar lá agus le linn na n-uaireanta a luafar ar phláta eolais a ghabhfaidh le sín tráchta nó síneacha tráchta Uimh. RRM 011, RRM 012, RRM 013, RRM 014, Uimh. RRM 016 agus/nó Uimh. RUS 018 údaraithe ag na Rialacháin um Shíneacha páirceáilte sa limistéar arb é bá páirceála i gcás go mbeidh bánna páirceála ar fáil ag an ionad ticéadpháirceála sin.
(2) Ní pháirceálfar feithicil i réimse maolánach, 
(3) Ní fhéadfar ionad ticéadpháirceála a úsáid chun críocha cóiríochta thar oíche, cé acu is le veain campála, carbhán, veain, gluaisteán ná ar aon bhealach eile í,
(4) Coiscfear busanna agus cóistí le háiteanna suí do bhreis agus ochtar paisinéir gan an tiománaí san áireamh páirceáil in ionad ticéadpháirceála ach amháin i gcás go gcuirfear ionaid pháirceála ainmnithe ar fáil d'úsáid den sórt sin agus go n-íocfar aon táille chuí.
(5) Ní dhéanfaidh duine athchóiriú ná oibreacha meicniúla ná deisiúcháin ar fheithicil fad agus a bheidh sí páirceáilte in ionad ticéadpháirceála, ach amháin i gcás go mbeidh sé riachtanach chun go mbeidh sé indéanta an fheithicil a thógáil ón ionad ticéadpháirceála. 
(6).  Fad agus a bheidh sí páirceáilte in ionad ticéadpháirceála, ní

       úsáidfear feithicil chun earraí a dhíol inti nó aisti ná ní

       úsáidfear mar oifig í; ná ní thairgfear ná ní thaispeánfar aon

       fheithicil den sórt sin mar fheithicil ar díol nó mar fheithicil ar

       féidir í a fháil ar cíos nó mar dhuais.  Fad agus a bheidh sí

       páirceáilte in ionad ticéadpháirceála, ní dhéanfaidh duine aon

       fhothram nach gá tríd an bhfeithicil nó a bhaineann leis an

       bhfeithicil, ná ní dhéanfaidh duine aon fhothram nach gá trí

       aon trealamh, feistis nó uirlisí a bheidh feistithe ar an

       bhfeithicil nó ar iompar uirthi, ná trí aon challaire nó raidió a

       bheidh ag baint leis an bhfeithicil ar bhealach ar bith a úsáid. 

(7)   Ní pháirceálfar feithicil i gcarrchlós nó in aon ionad

        ticéadpháirceála ar bhealach a bheidh ina chúis le dochar do

        dhaoine a úsáidfidh an carrchlós nó an t-ionad

        ticéadpháirceála nó ar bhealach is dóchúil go mbeidh sé ina

        chúis le dochar den sórt sin i dtuairim Maoir Tráchta nó duine

        údaraithe, ná ní pháirceálfar feithicil ar bhealach a chuirfidh

        bacainn ar bhealach isteach nó amach carrchlóis nó ionaid

        ticéadpháirceála nó a chuirfidh bacainn ar shaorshreabhadh

        tráchta laistigh de charrchlós nó ionad ticéadpháirceála i

       dtuairim Maoir Tráchta nó duine údaraithe agus féadfaidh an

       Chomhairle aon fheithicil den sórt sin a thógáil ón ionad de réir

       Fhodhlí 10 sna fodhlíthe seo. 

(8).  Ní thiomáinfear feithicil i gcarrchlós ar luas níos tapa ná cúig

       chiliméadar déag in aghaidh na huaire.
(9). Ní thiomáinfear feithicil i gcarrchlós i dtreo a bheidh contrártha

        do shreabhadh an tráchta sa charrchlós a chuirfear in iúl le

        marcanna talún nó eile nó le síneacha.  


	Cosc ar pháirceáil Teaghaisí sealadacha
	15
	(a)   Ní dhéanfar veain campála, carbhán, teaghais soghluaiste nó

       feithicil a úsáidfear chun críocha cóiríochta thar oíche ar aon

       bhealach eile a pháirceáil thar oíche i gcarrchlós poiblí laistigh

       de limistéar riaracháin Chathair na Gaillimhe .
(b)   Coiscfear teaghais shealadach a chur, a thógáil nó a choinneáil

       ar na bóithre a fhorordaítear in Aguisín V.


	Cosc ar pháirceáil gluaisrothar agus rothar in ionaid ticéadpháirceála
	16
	Ní pháirceálfar gluaisrothar ná rothar ar lá agus le linn na n-uaireanta a shonrófar ar phláta eolais a ghabhfaidh le sín tráchta nó síneacha tráchta Uimh. RRM 011, RRM 012, RRM 013, RRM 014, Uimh. RRM 016 agus/nó Uimh. RUS 018 údaraithe ag na Rialacháin um Shíneacha.


	Limistéir ainmnithe do ghluaisrothair
	17
	Féadfaidh gluaisrothair le carranna cliathánacha nó gan iad, páirceáil i limistéir a ainmneoidh an Chomhairle don chineál seo feithicle. 


	Meaisíní nó ionaid ticéadpháirceála Íoc & Taispeáin a chur ar fionraí
	18
	(a)
	Féadfaidh an Chomhairle nó a gcuid gníomhairí feidhmiú meaisín um thicéid pháirceála íoc agus taispeáin nó feidhmiú ionaid ticéadpháirceála i limistéar ticéadpháirceála a chur ar fionraí. Beidh an fhionraí faoi réir aon choinníollacha a shonróidh an Chomhairle i scríbhinn.


	
	
	(b)
	Luafar fionraí meaisín um thicéid pháirceála íoc agus taispeáin nó ionaid ticéadpháirceála trí shín nó gaireas eile a chur air a chuirfidh in iúl go soiléir nach mbeidh sé ag feidhmiú nó tríd an meaisín um thicéid pháirceála íoc agus taispeáin a bhaint go sealadach agus sín a chur suas a chuirfidh in iúl go mbeidh cosc ar pháirceáil feithiclí san ionad ticéadpháirceála.


	
	
	(c)
	Ní bheidh fodhlí 8 i bhfeidhm ar bhá páirceála nuair a bheidh an meaisín um thicéid pháirceála íoc agus taispeáin don bhá páirceála sin ar fionraí ó fheidhmiú go sealadach i gcomhréir leis an bhFodhlí seo. 


	Cur isteach
	19
	(a)
	Ní chuirfidh aon duine aon bhonn, rud, ná ní, seachas cárta íocaíochta nó na boinn a shonrófar do cheannach ticéid pháirceála íoc agus taispeáin, i meaisín um thicéid pháirceála íoc agus taispeáin, ná ní chuirfidh aon duine isteach ar mheaisín um thicéid pháirceála íoc agus taispeáin in ionad ticéadpháirceála ar aon bhealach eile.


	
	
	(b)
	Ní chuirfidh aon duine seachas gníomhaire de chuid na Comhairle, ball den Gharda Síochána, duine údaraithe nó Maor Tráchta isteach ar aon bhealach ar húda, sín ná aon ghaireas eile a chuirfear ar meaisín um thicéid pháirceála íoc agus taispeáin in ionad ticéadpháirceála.


	
	
	(c)
	I gcás go bpáirceálfar feithicil in ionad ticéadpháirceála ar lá agus le linn na n-uaireanta a shonrófar ar phláta eolais a ghabhfaidh le sín nó síneacha tráchta Uimh. RRM 011, RRM 012, RRM 013, RRM 014, Uimh. RRM 016 agus/nó Uimh. RUS 018 údaraithe ag na Rialacháin um Shíneacha ní chuirfidh duine isteach ar thicéad páirceála Íoc agus Taispeáin a thaispeánfar san fheithicil.


	
	
	(d)
	Ní chuirfidh duine bac le ná ní chuirfidh sé/sí isteach ar  ghníomhaire de chuid na Comhairle, oifigeach údaraithe nó Maor Tráchta agus a dhualgais/dualgais á gcomhlíonadh aige/aici ná ní chuirfidh duine bac le ná ní chuirfidh sé/sí isteach ar aon obair a dhéanfaidh an Chomhairle nó gníomhairí de chuid na Comhairle ag an ionad ticéadpháirceála, ná ní chabhróidh sé/sí le duine eile ná ní ghríosóidh sé/sí duine eile chun é sin a dhéanamh.  


	Neamhchomhlíonadh na bhFodhlíthe
	20
	Aon duine a sháróidh na Fodhlíthe seo, beidh sé/sí ciontach i gcion agus beidh sé/sí faoi réir pionóis mar a fhorordaíonn na hAchtanna um Thrácht ar Bhóithre agus na Rialacháin um Thrácht ar Bhóithre.


	CUID III
Ceadanna Páirceála Cónaitheoirí/Cúramóirí


	Sonraí ar chead páirceála cónaitheora
	21.
	Beidh na sonraí seo a leanas ar chead páirceála cónaitheora bailí:

	
	
	(a)
	na focail Galway City Council/Comhairle Cathrach na Gaillimhe 


	
	
	(b)
	ainm agus seoladh an chónaitheora dá eisíodh é;


	
	
	(c)
	déanamh agus uimhir chláraithe na feithicle ar eisíodh an cead ina leith;


	
	
	(d)
	an dáta eisiúna;

	
	
	(e)
(f)
	an limistéar (na limistéir) ceada páirceála chónaithigh a mbaineann sé leis (leo);
an tréimhse a mbaineann sé léi, lena n-áirítear an dáta éaga;


	
	
	(g)
	síniú an duine a eisíonn é;


	Cead feithicil a pháirceáil a bhfuil cead páirceála bailí ar taispeáint inti 
	22.
	De réir Fhodhlí 23 de na Fodhlíthe seo, i gcás go dtaispeánfar cead páirceála bailí san fheithicil ar eisíodh an cead ina leith, beidh cead ag úinéir na feithicle (nó ag aon duine a úsáidfidh í le toiliú an úinéara) an fheithicil a pháirceáil gan srian ama in ionad ticéadpháirceála sa limistéar (sna limistéir) ceada páirceála chónaithigh a mbaineann an cead leis (leo).   


	Cead páirceála bailí a thaispeáint
	23.
	Taispeánfar cead páirceála bailí laistigh den fheithicil ar eisíodh an cead ina leith ar bhealach a chiallóidh go mbeidh sé éasca na sonraí air a léamh ón taobh amuigh den fheithicil.   


	Cur isteach ar chead páirceála
	24.
	I gcás go bpáirceálfar feithicil ina mbeidh cead páirceála bailí ar taispeáint i limistéar ceada páirceála chónaithigh ní chuirfidh duine isteach ar an gcead.


	Cead páirceála a eisiúint agus an táille a bhaineann leis
	25.
	(1)
	Eiseoidh an Chomhairle cead páirceála cónaitheora i leith páirceála feithicle in ionad ticéadpháirceála i limistéar (limistéir) ceada páirceála chónaithigh laistigh de limistéar feidhme na Comhairle.


	
	
	(2)
	Beidh an táille ar chead páirceála cónaitheora mar a luaitear in Aguisín II í.


	
	
	(3)
	Ní eiseoidh an Chomhairle cead páirceála cónaitheora ach i leith feithicle amháin a mbeidh an cónaitheoir mar úinéir uirthi agus beidh sé bailí ar feadh tréimhse aon bhliana ón dáta eisiúna i leith na feithicle sin agus don limistéar (do na limistéir) ceada páirceála chónaithigh a mbaineann an cead leis.  Beidh eisiúint an cheada faoi réir fianaise inghlactha a bheith curtha ar fáil ag an gcónaitheoir.


	
	
	(4)
	Eiseofar ceadanna faoi rogha na Comhairle agus faoi na Fodhlíthe seo ach beidh siad faoi réir uasmhéid ceithre chead in aghaidh an tí, cead amháin in aghaidh an árasáin i limistéir chónaitheacha lár na cathrach agus limistéir chónaitheacha ionchathrach agus dhá chead in aghaidh an árasáin i bhfobhailte agus fobhailte seachtracha bunaithe mar a shainítear i bPlean Forbartha na Cathrach iad. 


	
	
	(5)
	1.   Is ar shealbhóir ceada páirceála amháin a bheidh an 

      fhreagracht as cead páirceála a athnuachan. 

2.   Caithfear cead páirceála cónaitheora a athnuachan#

      laistigh den tréimhse athnuachana, a chríochnóidh 28 lá i

      ndiaidh dáta éaga an cheada a bheidh ann.   I gcás nach n-

      athnuafar cead laistigh den tréimhse athnuachana, nuair a

      dhéanfaidh sealbhóir ceada éagtha iarratas ar chead 

      páirceála cónaitheora don seoladh sin ina dhiaidh sin, 

      measfar mar iarrthóir céad-uaire faoi na Fodhlíthe seo é/í 

      agus ní eiseofar cead ach amháin i gcás go mbeidh an t-

      iarrthóir i dteideal ceada faoi na Fodhlíthe seo tráth an 

      iarratais ina dhiaidh sin. 
   

	Cead páirceála a thabhairt ar ais agus a aistriú

	26
	(1)
	I gcás go dtarlóidh sé, le linn na tréimhse a mbaineann cead páirceála cónaitheora léi, go stopfaidh an cónaitheoir ar eisíodh an cead dó/di de bheith ag cónaí ag an seoladh sonraithe ar an gcead nó i gcás go stopfaidh sé/sí de bheith mar úinéir na feithicle a mbaineann an cead léi,  tabharfaidh an cónaitheoir an cead ar ais don Chomhairle. Beidh cead páirceála cónaitheora do-aistrithe agus fanfaidh sé mar mhaoin na Comhairle óna dháta eisiúna.


	
	
	(2)
	I gcás go dtarlóidh sé, le linn na tréimhse a mbaineann cead páirceála cónaitheora léi, go n-athsholáthróidh an cónaitheoir ar eisíodh an cead dó/di an fheithicil a mbaineann an cead léi, tabharfaidh sé/sí an cead ar ais don Chomhairle agus ar an táille a luaitear in Aguisín II a bheith íoctha, eiseoidh siad cead nua don chónaitheoir i leith na feithicle, faoi réir fianaise inghlactha a bheith curtha ar fáil i ndáil leis an bhfeithicil nua, agus beidh cead nua den sórt sin bailí ar feadh na tréimhse sonraithe.


	Athrú Seolta – cead páirceála Cónaitheora a eisiúint
	27
	
	I gcás go n-athróidh sealbhóir ceada páirceála cónaitheora a eisíodh faoi na Fodhlíthe seo seoladh, laistigh de limistéar ceada páirceála chónaithigh nó ó limistéar ceada páirceála chónaithigh amháin go limistéar ceada páirceála chónaithigh eile, tar éis tabhairt ar ais an cheada bhunaidh agus táirgthe fianaise inghlactha, féadfaidh an Chomhairle nó a gcuid gníomhairí cead páirceála cónaitheora a eisiúint i ndáil leis an seoladh nua, ar choinníoll go mbeadh sealbhóir an cheada cáilithe ar bhealach eile do chead cónaitheora ag an seoladh nua faoi na Fodhlíthe seo.  Beidh cead a eiseofar faoin bhFodhlí seo bailí ar feadh fhuílleach na tréimhse sonraithe sa chead bunaidh. I gcás nach dtabharfar an cead bunaidh ar ais, beidh táille mar a luaitear in Aguisín II í i gceist le heisiúint an cheada nua páirceála cónaitheora.  Ní cheadófar aon choigeartú airgeadais, creidmheas ná aisíocaíocht i ndáil leis an difríocht i bpraghas idir na catagóirí de tháillí ar cheadanna.


	Cead páirceála cónaitheora a eisiúint do bha(i)ll teaghlaigh neamhchónaitheach(a)/duine (daoine) ainmnithe/Cúramóirí agus an táille a bhaineann leis.
	28
	(1)
	Féadfaidh an Chomhairle cead páirceála cónaitheora a eisiúint do bha(i)ll teaghlaigh neamhchónaitheach(a)/duine (daoine) ainmnithe nó cúramóir a ghníomhóidh mar chúramóirí deonacha do chónaitheoir in ionad ticéadpháirceála agus a mbeidh cúram laethúil i gcomhair tinnis ainsealaigh ag teastáil uaidh/uaithi. 

	
	
	(2)
	Eiseofar cead páirceála go bliantúil do chónaitheoir cáilithe faoi réir cruthúnais chónaitheachta a bheith curtha ar fáil, deimhniú árachais feithicle ba(i)ll teaghlaigh neamhchónaitheach (neamhchónaithigh) nó cúramóra a bheith curtha ar fáil agus dearbhú i scríbhinn a bheith curtha ar fáil ag dochtúir an chónaitheora go mbeidh cúram leanúnach laethúil ag teastáil ón gcónaitheoir de dheasca tinnis ainsealaigh. 


	
	
	(3)
	Beidh cead páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra bailí ar feadh tréimhse aon bhliana ón dáta eisiúna.  Ní fhéadfar níos mó ná 2 chead a eisiúint do Chónaitheoir cáilithe.   Beidh an táille ar chead(anna) páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra a eisiúint mar a luaitear in Aguisín II de na Fodhlíthe seo í.


	
	
	(4)
	Féadfaidh an Chomhairle cead páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra a eisiúint do Chónaitheoir a mbeidh cúram ag teastáil uaidh/uaithi i gcomhréir le Fodhlí 28 (1) de na Fodhlíthe seo agus a mbeidh cónaí air/uirthi ag áitreabh suite in ionad ticéadpháirceála íoc agus taispeáin. Eiseofar an cead páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra i leith an limistéir (na limistéar) ceada páirceála chónaithigh a mbeidh gnáthchónaí an duine a mbeidh cúram ag teastáil uaidh/uaithi suite ann agus i leith aon limistéir chóngaraigh amháin den sórt sin, de réir mar a bheidh. 


	
	
	(5)
	Úsáidfidh an Chomhairle cead páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra i leith:
gluaisteán,
veain,
feithicil do phaisinéirí (nach bhfuil spás inti do níos mó ná ochtar paisinéir gan an tiománaí san áireamh).


	Sonraí ar chead ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra
	29
	Beidh na sonraí seo a leanas ar Chead Páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra:
(1) na focail Galway City Council/Comhairle Cathrach na Gaillimhe
(2) an limistéar (na limistéir) ceada páirceála chónaithigh a 

      mbaineann sé leis (leo),

       (3)  an dáta eisiúna, 

       (4)  an tréimhse a mbaineann sé léi agus an dáta éaga; 

       (5)  Uimhir an Cheada Cúramóra, 

       (6) síniú an duine a eisíonn é.



	Cead Páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra a thabhairt ar ais agus a aistriú
	30
	I gcás go dtarlóidh sé, le linn na tréimhse a mbaineann cead páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra léi, go stopfaidh an cónaitheoir ar eisíodh an cead dó/di de bheith ag cónaí ag an seoladh sonraithe, tabharfaidh sé nó sí an cead ar ais don Chomhairle láithreach. Beidh cead páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra do-aistrithe agus fanfaidh sé mar mhaoin na Comhairle óna dháta eisiúna.


	Cion
	31
	Is cion ag cónaitheoir é: 

	
	
	(1)

(2)

(3)
	Cead Páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/Cúramóra a dhíol nó a dhiúscairt ar aon bhealach eile.
I gcás go mbainfear mí-úsáid as Cead Páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/Cúramóra cealófar agus/nó aistarraingeofar an Cead Páirceála.
Cead Páirceála neamhbhailí nó éagtha a thaispeáint.       



CUID IV
Ceadanna Páirceála do Chuairteoirí
	Sonraí ar chead páirceála do chuairteoirí:
	32
	Beidh na sonraí seo a leanas ar chead páirceála do chuairteoirí: 
       (1)   na focail Galway City Council/Comhairle Cathrach na 

              Gaillimhe; agus

(3) na focail ‘visitor parking permit/cead páirceála do

      chuairteoirí’,
(4) an limistéar (na limistéir) ceada páirceála chónaithigh a mbaineann sé leis (leo);
       (4) léireoidh sé an bhliain, an mhí, an lá agus an uair ag a 

            dtosóidh tréimhse pháirceála na feithicle.



	Cead páirceála cónaitheora do chuairteoirí a eisiúint agus an táille a bhaineann leis


	33.
	(1)
	Féadfaidh an Chomhairle ceadanna páirceála do chuairteoirí a eisiúint do chónaitheoir in ionad ticéadpháirceála faoi réir fianaise inghlactha a bheith curtha ar fáil i ndáil le páirceáil feithiclí is gá iad a pháirceáil go sealadach agus atá coimhdeach le húsáid theaghais an iarrthóra.

	
	
	(2)
	Ní bheidh ceadanna páirceála do chuairteoirí a eiseofar faoin bhFodhlí seo bailí le bheith úsáidte ach san ionad ticéadpháirceála a mbaineann an cead páirceála cónaitheora leis.


	
	
	(3)
	Ceadóidh ceadanna páirceála do chuairteoirí a eiseofar faoin bhFodhlí seo an fheithicil a pháirceáil ar feadh tréimhse nach faide ná 24 uair an chloig ó thús na páirceála sa limistéar (sna limistéir) ceada páirceála chónaithigh a mbaineann an cead páirceála cónaitheora leis.


	
	
	(4)
	Is é uaslíon na gceadanna páirceála do chuairteoirí a eiseofar do gach cónaitheoir nó iarrthóir i gcomhréir le mír (1) agus (2) den Fhodhlí seo 52 in aon tréimhse 12 mhí, faoi réir teorainne foriomláine de 104 cead in aghaidh an aonaid tithíochta.


	
	
	(5)
	Beidh an táille ar gach cead páirceála do chuairteoirí mar a luaitear in Aguisín II de na Fodhlíthe seo í.


	Cead páirceála bailí do chuairteoirí a thaispeáint:
	34
	I gcás go dtaispeánfar cead páirceála bailí do chuairteoirí ar fheithicil, i gcomhréir le Fodhlí 23, beidh cead ag úinéir na feithicle (nó ag aon duine a úsáidfidh í le toiliú an úinéara) an fheithicil a pháirceáil go leanúnach ar an dáta luaite ar an gcead páirceála do chuairteoirí ar taispeáint sa limistéar (sna limistéir) ceada páirceála chónaithigh ar bhóthar poiblí a mbaineann sé leis, ar choinníoll go gcomhlíonfaidh an cead páirceála na coinníollacha seo a leanas -


	
	
	(a)
	eisíodh é i leith an limistéir (na limistéar) cheada páirceála chónaithigh ina bpáirceálfar an fheithicil agus 


	
	
	(b)
	beidh na painéil ar leith ar an gcead páirceála scríobtha mar is cuí ag tús na páirceála, agus luafaidh siad go soiléir an bhliain, an mhí, an lá sa mhí, agus, de réir mar is cuí, an uair sa lá agus (go dtí an tréimhse cúig nóiméad is neasa di) an nóiméad san uair ag a dtosóidh an pháirceáil;


	Cead páirceála do chuairteoirí a dhiúscairt
	35
	Beidh sé mar chion do chónaitheoir cead do chuairteoirí a dhíol nó a dhiúscairt ar aon bhealach eile do dhuine seachas duine is cuairteoir é nó í mar a shainítear sna Fodhlíthe seo é.


	Teidlíocht leanúnach chun ceadanna páirceála a eisíodh faoi fhodhlíthe roimhe seo:
	36
	D’ainneoin fhorálacha na bhFodhlíthe seo, beidh cead ag cónaitheoir a mbeidh cead páirceála aige/aici ar an dáta ar a dtiocfaidh na Fodhlíthe seo i bhfeidhm a eisíodh i gcomhréir le forálacha Fodhlíthe a leasaíodh ó shin, leanúint air/uirthi ag athnuachan a c(h)eada páirceála i leith an tseolta chéanna, faoi réir fhorálacha Fhodhlí 25(3) agus faoi réir fianaise inghlactha chuí a bheith curtha ar fáil agus an táille chuí a bheith íoctha.  Caithfear an cead a athnuachan laistigh den tréimhse athnuachana a chríochnóidh 28 lá i ndiaidh dháta éagtha an cheada a bheidh ann de réir mar a shonraítear i bhFodhlí 25(5).  Beidh gach cónaitheoir a bheidh i dteideal ceada faoin bhFodhlí seo i dteideal iarratais leanúnacha a dhéanamh ar cheadanna páirceála do chuairteoirí agus cead páirceála ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra i gcás go mbeidh sé/sí ina theideal.


	Doiciméid fhalsaithe:
	37
	I gcás go gcuirfidh cónaitheoir nó iarrthóir doiciméid fhalsaithe isteach chun tacú lena (h)iarratas ar chead/cheadanna páirceála cónaitheora, ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra nó do chuairteoirí, féadfaidh an Chomhairle, faoina lánrogha féin, cinneadh a dhéanamh gan cead/ceadanna páirceála cónaitheora, ba(i)ll teaghlaigh neamhchónaitheach (neamhchónaithigh)/duine (daoine) ainmnithe/cúramóra nó do chuairteoirí a eisiúint don iarrthóir/chónaitheoir sin nó cead/ceadanna den sórt sin a eisíodh dó/di a chealú.


CUID V
Cead a fháil chun stop a chur le feidhmiú Measín(í) um Thicéid Pháirceála agus/nó Ionad Páircéala (Ionaid Pháirceála) a mbaineann Táille leo
	Feidhmiú:
	38
	Ní mór iarratas i scríbhinn a dhéanamh chun cead a fháil le stop a chur le feidhmiú meaisín(í) um thicéid pháirceála nó ionad páirceála (ionaid pháirceála) a mbaineann táille leo le haghaidh na rudaí seo a leanas:


	
	
	(a)
(b)
(c)
(d)
(e)
(f)
(g)
(h)

	scipe a chur ann;
cliabhán ardaithe a chur ann;
craein a chur ann;
feithicil de mheáchan níos mó ná 3.5 tonna a chur ann; 
chun críocha scannánaíochta agus/nó na feithiclí a bhaineann leis;
oibreacha agus/nó feithiclí fóntas; 
rochtain ar an mbóthar poiblí a oscailt; agus 
aon imthosca eile faoi rogha Rannóg Iompair agus Bonneagair Chomhairle Cathrach na Gaillimhe.


	Coinníollacha ceada
	39
	I gcás go dtabharfar an cead, beidh sé faoi réir aon
choinníollacha a shonróidh an Chomhairle i scríbhinn, lena n-áireofar íoc táille/táillí ag an duine a iarrfaidh an cead.


	Táillí cuí:
	40
	Beidh na táillí cuí a bheidh le híoc as an gcead mar a aontófar orthu i ngach cás. 


	Cead a eisiúint
	41
	I gcás go dtabharfar an cead, eiseofar i scríbhinn é in éineacht le fógra don ghníomhaireacht forfheidhmiúcháin chuí faoi mhionsonraí an cheada.


	Sárú coinníollacha
	42
	Beidh sé ina chion coinníoll a shonraítear i scríbhinn sa chead a shárú.


CUID VI
Ilghnéitheach
	Gan feidhm a bheith ag fodhlíthe 6-17 de na fodhlíthe seo i ndáil le feithiclí ar leith
	43


	Ní bheidh feidhm ag Airteagail 6-17 de na Fodhlíthe seo i ndáil le:


	
	
	(a)
	feithicil a úsáidfear chun fáil réidh le bacainn ar thrácht, chun feithiclí a chur ó ghluaiseacht nó a scaoileadh, chun bóthar poiblí a chothabháil, a fheabhsú nó a atógáil, chun príomhdhraein, píobán nó gaireas a sholáthróidh gás, ola, uisce nó leictreachas nó líne nó seoladán teileagraif, teileafóin nó cumarsáide a chur ar fáil, a athrú nó a dheisiú nó chun sín tráchta a chur ar fáil;


	
	
	(b)
	feithicil de chuid na briogáide dóiteáin, otharcharr nó feithicil a úsáidfidh ball den Gharda Síochána nó Maor Tráchta nó duine údaraithe eile agus é nó í i mbun a c(h)uid dualgas.


	
	
	(c)
	feithicil a mbeidh cead páirceála do dhuine faoi mhíchumas ar taispeáint laistigh di a eisíodh de bhun na Rialacháin Náisiúnta um Páirceáil; 


	Séanadh
	44
	De réir Alt 36(13) den Acht um Thrácht ar Bhóithre, 1994, ní chiallóidh comhlíonadh a bhfeidhmeanna ag an gComhairle nó ag a gcuid gníomhairí faoi na Fodhlíthe seo go mbeidh an Chomhairle faoi réir aon dliteanais maidir le cailliúint aon fheithicle páirceáilte in ionad a mbaineann táille leis nó cailliúint aon ábhair laistigh d’fheithicil, ná maidir le damáiste déanta don fheithicil nó do na hábhair sin.


	Leanúnachas le Fodhlíthe aisghairthe agus forálacha idirthréimhseacha: 

	45
	(a)
	Ní dhéanfaidh aon ní i bhFodhlí 5 difear do bhailíocht aon ruda déanta faoi na Fodhlíthe um Páirceáil Sráide Íoc agus Taispeáin 2004, na Fodhlíthe um Páirceáil Sráide Íoc agus Taispeáin (Leasú Uimh. 2) 2008, na Fodhlíthe um Páirceáil Sráide Íoc agus Taispeáin (Leasú) 2009 agus na Fodhlíthe Carrchlóis 2005. Ní dhéanfaidh aisghairm na bhFodhlíthe luaite aon ghníomhartha a dhéanfar faoi na Fodhlíthe luaite nó aon rud eile a dhéanfar fúthu neamhbhailí, ach i gcás go mbeidh siad i bhfeidhm díreach roimh an aisghairm luaite, beidh siad i bhfeidhm díreach mar a bheadh siad déanta faoi na Fodhlíthe um Páirceáil Sráide Íoc agus Taispeáin 2004, na Fodhlíthe um Páirceáil Sráide Íoc agus Taispeáin (Leasú Uimh. 2) 2008, na Fodhlíthe um Páirceáil Sráide Íoc agus Taispeáin (Leasú) 2009 agus na Fodhlíthe Carrchlóis 2005 ach amháin i gcás go bhforálfar a mhalairt;  


	
	
	(b)
	Ní dhéanfar difear do leanúnachas oibriú an dlí a bhaineann leis na nithe dá bhforáiltear sna Fodhlíthe um Páirceáil Sráide Íoc agus Taispeáin 2004, sna Fodhlíthe um Páirceáil Sráide Íoc agus Taispeáin (Leasú Uimh. 2) 2008, sna Fodhlíthe um Páirceáil Sráide Íoc agus Taispeáin (Leasú) 2009 agus sna Fodhlíthe Carrchlóis 2005 aisghairthe mar gheall ar na Fodhlíthe seo a chur in ionad na bhFodhlíthe 2004, 2005, 2008 agus 2009  luaite agus – 


	
	
	
	(i) déanfar an oiread sin d’aon Fhodhlí, acht nó doiciméad a thagraíonn, go sainráite nó go hintuigthe, d’aon fhoráil de na Fodhlíthe seo nó do nithe a rinneadh nó a bheidh le déanamh faoi réim nó chun críche aon fhorála de na Fodhlíthe seo, a fhorléiriú, má cheadaíonn agus a mhéid a cheadaíonn an cineál ábhair san Fhodhlí, acht nó sa doiciméad eile é, mar ní a fholaíonn, i ndáil leis na tráthanna, na blianta nó na tréimhsí, na himthosca nó na críocha a bhfuil nó a raibh éifeacht leis an bhforáil chomhréire i bhFodhlíthe aisghairthe 2004, 2005, 2008 agus 2009 i ndáil leo, mar thagairt don fhoráil chomhréire sin, nó, de réir mar a bheidh, do nithe a rinneadh nó a bheidh le déanamh faoi réim nó chun críocha na forála comhréire sin; 
(ii) déanfar an oiread sin d'aon Fhodhlí, acht nó doiciméad eile (lena n-áirítear iad aisghairthe agus iad a rithfear nó a dhéanfar tar éis tosach feidhme na bhFodhlíthe seo) a thagraíonn, go sainráite nó go hintuigthe, d'aon fhoráil de na Fodhlíthe seo, nó, do nithe a rinneadh nó a bheidh le déanamh faoi réim nó chun críocha aon fhorála de na Fodhlíthe seo, a fhorléiriú, má cheadaíonn agus a mhéid a cheadaíonn an cineál ábhair san Fhodhlí, acht nó sa doiciméad eile é, mar ní a fholaíonn, i ndáil leis na tráthanna, na blianta nó na tréimhsí, na himthosca nó na críocha a bhfuil nó a raibh éifeacht leis an bhforáil chomhréire i bhFodhlíthe aisghairthe 2004, 2005, 2008 agus 2009 i ndáil leo, mar thagairt don fhoráil chomhréire sin, nó, de réir mar a bheidh, do nithe a rinneadh nó a bheidh le déanamh faoi réim nó chun críocha na forála comhréire sin.


Arna dhéanamh agus arna ghlacadh faoi Chomhshéala 
             Chomhairle Cathrach na Gaillimhe an

                       lá de


   2009

I LÁTHAIR nuair a greamaíodh Comhshéala 
Chomhairle Cathrach na Gaillimhe de seo.
____________________________________

SÍNITHEOIR AINMNITHE 
Chomhairle Cathrach na Gaillimhe

Aguisín I
Táillí ar Thicéid Pháirceála
PÁIRCEÁIL SRÁIDE 
	8.30rn-6.30in
	Luan-Sath

	30 Nóim – Táille Íosta
	€1.30

	1 Uair an Chloig
	€2.60

	2 Uair – UASTRÉIMHSE PHÁIRCEÁLA
	€5.20


CARRCHLÓIS FHADTÉARMACHA EAS-SRÁIDE
(Carrchlóis Bhóthar na Díge, Bhóthar an Choláiste agus na hArdeaglaise):
	8.30rn-6.30in
	Luan-Sath

	Ráta Laethúil
	€5.00


CARRCHLÓIS GHEARRTHÉARMACHA EAS-SRÁIDE
(Carrchlóis Bhóthar Shandair & Shráid an Mhuilinn):
	8.30rn-6.30in
	Luan-Sath

	Suas le 1 Uair
	€2.60

	Suas le 2 Uair
	€5.20

	Suas le 3 hUaire
	€7.20

	Suas le 4 hUaire
	€9.20

	Suas le 5 hUaire
	€11.20

	Suas le 6 hUaire
	€13.20

	Suas le 7 nUaire
	€15.20

	Suas le 8 nUaire
	€17.20

	Suas le 9 nUaire
	€19.20

	Ráta Lae
	€21.20


Athbhreithneofar na táillí ag cruinniú Buiséid Bhliantúil na Comhairle Cathrach
Aguisín II
Ceadanna Páirceála
1. Ceadanna Páirceála Cónaitheora
            €20.00 in aghaidh an cheada in aghaidh na bliana

2. Ceadanna Páirceála do Chuairteoirí
            €2.50 in aghaidh an cheada – eisithe i mbloic de 4 ar tháille €10.00.

3. Ceadanna Páirceála do Chúramóirí
           €10.00 in aghaidh an chónaitheora cháilithe in aghaidh na bliana le 

            haghaidh 2 chead.

Aguisín III
Táillí Scaoilte Clampaí




        Féadfar táillí a athbhreithniú go bliantúil trí Ordú Feidhmiúcháin
Aguisín IV
Tá na carrchlóis seo a leanas, agus aon charrchlós eile a mbeidh leas dlíthiúil, cothromais nó dílseánaigh ag an gComhairle iontu amach anseo, faoi réir na bhFodhlíthe seo.
Bóthar na Díge
Carrchlós na hArdeaglaise
Carrchlós Shráid an Mhuilinn 
Carrchlós Bhóthar Shandair
Carrchlós na Faiche Spóirt, Bóthar an Choláiste
Aguisín V
 Cosc ar Pháirceáil Teaghaisí sealadacha-

Bóithre Forordaithe:
	1.

2.

3.

4.

5.
	R336 – Ar Phromanáid Rinn na Mara óna acomhal le Bóthar Grattan go dtí Timpeallán na nDorchaíoch 
R336 – Ar Bhóthar na Trá Uachtarach ó Thimpeallán na nDorchaíoch go dtí pointe 100m. siar óna acomhal le Bóthar na Mine (R338)
LT50187 – Ar Chéide na gCúig Céad óna dhá acomhal le Promanáid Rinn na Mara (R336) go dtí an t-acomhal ag cúl an Uisceadáin Náisiúnta go dtí pointe 102 méadar soir ó thuaidh ón acomhal seo.
LS05015 – Ar Bhóthar Charraig Bhartúin óna acomhal le Bóthar na Trá Uachtarach (R336) go dtí a acomhal leis an mBóthar Riabhach (LT 50152).
LP01002, LP01010, LP01011, LP01012 & LP01013 – Ar Bhóthar Dáileacháin an Iarthair óna acomhal le Bóthar an Easpaig Uí Dhónaill (R338) ag Timpeallán na nDineach go dtí a acomhal le Timpeallán Bhóthar na Ceapaí (LS05004).

€20.00





I gcás go mbeidh ticéad páirceála íoc agus taispeáin éagtha ar feadh tréimhse níos faide na 15 nóiméad ach gan é a bheith éagtha ar feadh tréimhse níos faide ná 1 uair an chloig








€80.00

I gcás go mbeidh ticéad páirceála íoc agus taispeáin éagtha ar feadh tréimhse níos faide ná 1 uair an chloig








€80.00








I gcás nach dtaispeánfar aon ticéad páirceála íoc agus taispeáin

€80.00








I gcás go mbeidh cosc ar pháirceáil

